इस्रायल ने गाजा पर किए हवाई हमले  
इस्रायली सेना के अनुसार शनिवार को दागे गए दो फलस्तीनी रॉकेटों के बाद इस साल सीमापार से बरसे गोलों की संख्या 20 तक पहुंच चुकी है।
हमास के कब्जे वाले इलाके से राकेट और मोर्टार हमले के जवाब में इस्रायल के युद्धक विमानों ने गाजा पट्टी पर जवाबी हमले किए। सेना के एक प्रवक्ता ने यह जानकारी दी।  प्रवक्ता ने कहा कि इस्रायल पर हुए मिसाइल हमले के लिए निश्चित रूप से इस्लामी हमास संगठन जिम्मेदार है भले ही वह इसकी जिम्मेदारी न ले।  गौरतलब है कि राकेट और मोर्टार हमलों के जवाब में इस्रायल ने दिसंबर 2008 में ऑपरेशन कास्ट लीड चलाया, जो 22 दिन चला। 18 जनवरी 2009 को दोनो पक्षों के बीच युद्धविराम हुआ लेकिन उससे पहले 22 दिन की लड़ाई में 1400 फलस्तीनी, जिनमें ज्यादातर नागरिक थे और 13 इस्रायली मारे गए।  सेना के आंकड़ों के अनुसार इसके बाद इस्राइल पर फलस्तीनी गोलीबारी में काफी गिरावट आई और 2010 के दौरान कुल मिलाकर 230 राकेट और मोर्टार दागे गए।  इस सप्ताहांत फलस्तीन के तटीय इलाके से सटी इस्रायली सीमा पर फलस्तीनी गोलीबारी के बाद रविवार को इस्रायल के दक्षिणपंथी दलों ने सख्त कार्रवाई की मांग की थी। इस्रायल के बुनियादी ढांचा मंत्री उजी लानदाउ ने मंत्रिमंडल की एक बैठक के बाद संवाददाताओं को बताया कि सरकार इस स्थिति को और खराब नहीं होने देगी और अपनी संयम बरतने की नीति पर पुनर्विचार करेगी।  प्रधानमंत्री बेंजामिन नेतनयाहु की लिकुद पार्टी के इस अनुभवी नेता ने जोर देकर कहा कि इसे रोका जाना चाहिए।  इस्रायली सेना के अनुसार शनिवार को दागे गए दो फलस्तीनी रॉकेटों के बाद इस साल सीमापार से बरसे गोलों की संख्या 20 तक पहुंच चुकी है।